Vojtech Cmarko

Vojtech Cmarko (* 12. august 1914, Bojnice – † 19. máj 1990, Banská Bystrica) bol slovenský lekár, riaditeľ nemocnice, hygienik. Jeden zo zakladateľov hygienickej služby na Slovensku, venoval sa najmä problematike životného prostredia.

 Životopis 
V rokoch 1927 až 1935 absolvoval štúdium na reálnom gymnáziu v Prievidzi. Po ukončení štúdia na Lekárskej fakulte Slovenskej univerzity v Bratislave v roku 1941 pracoval ako asistent na Ústave farmakológie LF SU v Bratislave. V rokoch 1942 až 1944 bol počas základnej prezenčnej služby na východnom fronte. Po vypuknutí SNP sa stal jeho účastníkom, pôsobil v bojovej skupine Muráň 4 a posádke Zvolen.

Po skončení vojny pracoval krátky čas ako sekundárny lekár v nemocnici v Banskej Bystrici a v rokoch 1945 až 1952 ako obvodný lekár v Lednických Rovniach. Od roku 1953 do roku 1959 bol závodným lekárom v Gumárňach Púchov, kde zároveň od roku 1955 zastával
funkciu okresného hygienika. V roku 1959 bol menovaný do funkcie krajského hygienika v Žiline. Po zlúčení krajov bol najskôr poverený, neskôr menovaný do funkcie krajského hygienika v Banskej Bystrici, ktorú vykonával od roku 1961 až do roku 1979, kedy odišiel do dôchodku.

Z pozície krajského hygienika venoval svoju pozornosť predovšetkým ochrane a tvorbe životného prostredia. Začal skúmať stav znečistenia životného prostredia aktuálnymi chemickými škodlivinami, ako fluór, arzén, antimón, pesticídy a ďalšie. Medzi prvými sa pokúsil v rozsiahlej štúdii prehodnotiť dopad znečisteného ovzdušia na zdravotný stav a chorobnosť detskej a dospelej populácie v okolí veľkej elektrárne. Výsledky publikoval v odbornej tlači. Rovnako aj svojich spolupracovníkov viedol k aktívnej činnosti vo výskume a v Slovenskej hygienickej spoločnosti.

 Vyznamenania 
 štátne vyznamenanie „ Za obetavú prácu pre socializmus“
 titul „ zaslúžilý lekár“

 Publikačná činnosť 
 Cmarko, Vojtech.: Budovanie hygienickej služby v Stredoslovenskom kraji a úspechy, na ktorých sa hygienická služba od jej vytvorenia podieľala. In: Československá hygiena. - ISSN 0009-0573. - Roč. 22, č. 9 (1977), s. 438-458. 
 Bardoděj, Zdeněk - Barla, J. - Cmarko, Vojtech - Kittnar, O. - Kliment, T. - Rejlková, V.:Hodnota a použití expozičních testů. 16. Fluoridy v moči. In: Československá hygiena. - ISSN 0009-0573. - Roč. 22, č. 2 (1977), s. 49-58. 
 Cmarko, Vojtech - Rosival, Ladislav - Szokolay, Alexander - Uhnák, Ján - Arbetová, D.: Expozícia človeka DDT a izomérom BHC v Nížinnej a podhorskej oblasti Slovenska. In: Československá hygiena. - ISSN 0009-0573. - Roč. 20, č. 4 (1975), s. 188-193.
 Medvedová, H. - Cmarko, Vojtech.: Niektoré výsledky sledovania chorobnosti 0-15 ročných detí v oblasti znečistenej priemyselnými exhalátmi. In: Československá hygiena. - ISSN 0009-0573. - Roč. 19, č. 3 (1974), s. 142-148. 
 Cmarko, Vojtech - Wokounová, D. - Tichý, Lubomír.: Účast hygienických stanic na doškolování. In: Československá hygiena. - ISSN 0009-0573. - Roč. 18, č. 10 (1973), s. 472-474.
 Bencko, Vladimír - Cmarko, Vojtech - Palan, Š.: Dynamika kumulácie arzénu v tkanivách králikov exponovaných v oblasti závodu ENO. In: Československá hygiena. - ISSN 0009-0573. - Roč. 13, č. 1 (1968), s. 18-22.
 Cmarko, Vojtech. Problematika arzénových exhalácií v okolí elektrárne Nováky. In: Bratislavské lekárske listy. - ISSN 0006-9248; 1336-0345. - Roč. 1, č. 9 (1963), s. 559.
 Cmarko, Vojtech.: Postavenie obvodného lekára v ochrane zdravia obyvateľstva. In: Bratislavské lekárske listy. - ISSN 0006-9248; 1336-0345. - Roč. 43/1, č. 6, s. 361-362.
 Cmarko, Vojtech.: [Hygienic problems of arsenic exhalations of ENO plants]. In: Československá hygiena. - ISSN 0009-0573. - Roč. 8, júl (1963), s. 359-363.

 Literatúra 
 Kto bol kto v histórii Banskej Bystrice 12552000
 GEIST, Tomáš. Významné životné jubileum MUDr. Vojtecha Cmarku - bývalého krajského hygienika Stredoslovenského kraja a riaditeľa KHS v Banskej Bystrici. In: Československá hygiena. 1990, roč. 35, č. 2, s. 126. ISSN 0009-0573.
 STRMEŇ, F. MUDr. Vojtech Cmarko - šesťdesiaťročný. In: Československá hygiena. 1974, Roč. 19, č. 10, s. 498. ISSN: 0009-0573.

 Externé odkazy 


Kategória:Slovenskí lekári
Kategória:Slovenskí hygienici
Kategória:Osobnosti z Bojníc
Kategória:Osobnosti z Banskej Bystrice